Zagreb, 16. siječnja 2020.g.

**Z A P I S N I K**

sa **75. sjednice** Povjerenstva za odlučivanje o sukobu interesa održane dana 16. siječnja 2020.g. u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 73. i 74. sjednice te poziva članove da se izjasne o tome da li prihvaćaju zapisnike. Utvrđuje se da članovi Povjerenstva jednoglasno prihvaćaju zapisnike.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **P-432/18, dužnosnica NINA OBULJEN KORŽINEK, ministrica kulture,** iznosi predmet i navodi da je protiv dužnosnice podnesena prijava u kojoj se u bitnome navodikako je dana 14. travnja 2017. godine objavljen javni natječaj za imenovanje ravnatelja/ice Državnog arhiva u Dubrovniku te su na natječaj pristigle pravodobne i potpune prijave trojce kandidata, no da ministrica kulture Nina Obuljen Koržinek niti jednog od prijavljenih kandidata nije imenovala za ravnatelja Državnog arhiva u Dubrovniku već je za vršitelja dužnosti imenovala Ivana Veinera. U prijavi se nadalje navode pojedinosti vezane uz natječaj i imenovanje. U prilogu prijave dostavljeni su novinski članci koji se bave tematikom izbora ravnatelja Državnog arhiva u Dubrovniku kao i preslika dopisa od 13. srpnja 2018.g. vršitelju dužnosti Državnog arhiva u Dubrovniku kojim se traži poništaj natječaja od 25. travnja 2018.g.

Povjerenstvo je radi provjere osnovanosti i vjerodostojnosti navoda iz zaprimljene prijave te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo sve relevantne podatke i dokumentaciju.

Izvjestiteljica predlaže da se donese odluka o nepokretanju postupka u vezi imenovanja Nikoline Pozniak na funkciju ravnatelja Državnog arhiva u Dubrovniku budući da iz prikupljenih podataka i zaprimljene dokumentacije ne proizlazi da je dužnosnica počinila povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da se članica Povjerenstva Aleksandra Jozić-Ileković izuzima od raspravljanja u navedenom predmetu te napušta sjednicu.**

Član Povjerenstva Davorin Ivanjek kao izvjestitelj u predmetu **P-211/19 dužnosnik LOVRO KUŠČEVIĆ, zastupnik u Hrvatskom saboru**, iznosi predmet i navodi da je protiv dužnosnika podnesena prijava u kojoj se u bitnome navodikako iz medija proizlazi da se dužnosnik našao u sukobu interesa u pogledu brata svoje supruge kao i u pogledu političke stranke Hrvatska demokratska zajednica, a povodom obnašanja dužnosti općinskog načelnika Općine Nerežišća. U prijavi se upućuje na tekstove objavljene na internetu u kojima se navodi da iz zapisnika sa sjednica Općinskog vijeća Općine Nerežišća proizlazi da **je dužnosnik,** dvije godine nakon što se izuzeo, u kolovozu 2013.g. obrazlagao prijedlog II. izmjena Prostornog plana na način da je navodio da se isti donosi zbog značajnih razvojnih mogućnosti kao i da je na sjednici Općinskog vijeća Općine Nerežišća obrazlagao prijedlog rješenja o ispravci greške u II. izmjenama Prostornog plana uređenja Nerežišća, kojim je dokumentima za sebe postigao osobnu korist. Također se u medijima iznosi da je dužnosnik osobno od članova Općinskog vijeća tražio da se omogući prenamjena štala u stambene objekte na udaljenosti 200 metara od građevne zone, čime mu je omogućeno da kokošinjac prenamijeni u kuću, kako bi na zemljištu iznajmljivao svoju vilu s bazenom turistima za 16.000,00 kn tjedno, iako je prethodno bila predviđena granica od 50 metara, pri čemu se navodi da su članovi Općinskog vijeća HDZ-a iz redova HDZ-a inzistirali na obuhvatu do 200 metara. Navodi se da je dužnosnik dobio rješenje za građenje štale u 2011.g., ali da je tek 15. siječnja 2016.g. podnio izvješće kako bi štalu mogao početi koristiti za obavljanje djelatnosti, odnosno mjesec dana nakon što je Općinsko vijeće donijelo rješenje o ispravku greške koje mu je omogućilo „kompenzaciju“, što je naveo dužnosnik osobno, da se na mjestu štale izgrade stambeni i poslovni prostori. U Povjerenstvu je zaprimljena još jedna prijava u kojoj se u bitnome navodi da građevina u vlasništvu dužnosnika nije bila prijavljena u nadležnom katastarskom uredu te da je dobio dozvolu za turističku namjenu nekretnine, iako je jedna od pretpostavki za njezino dobivanje izvod iz katastra u kojem je ucrtana građevina.

Povjerenstvo je radi provjere osnovanosti i vjerodostojnosti navoda iz zaprimljenih prijava te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo sve relevantne podatke i dokumentaciju.

Izvjestitelj navodi da je Povjerenstvu 6. kolovoza 2019.g. dužnosnik podnio zahtjev kojim traži mišljenje je li povodom obnašanja dužnosti općinskog načelnika Općine Nerežišća bio u sukobu interesa u postupku donošenja II. Izmjena i dopuna Prostornog plana uređenja Općine Nerežišća, koje su usvojene na sjednici Općinskog vijeća Općine Nerežišća 10. kolovoza 2011.g.

Izvjestitelj navodi da je Povjerenstvo također provelo i redovitu provjeru Izvješća o imovinskom stanju dužnosnika te utvrdilo nesklad između podataka u izvješću o imovinskom stanju i podataka pribavljenih od drugih nadležnih tijela.

Izvjestitelj predlaže da se donese odluka da se na zahtjev dužnosnika pokreće postupak za odlučivanje o sukobu interesa je li dužnosnik bio u situaciji sukoba interesa u smislu članka 2. stavka 2. podstavka 2. ZSSI-a, koji proizlazi iz aktivnog sudjelovanja na sjednici Općinskog vijeća od 25. srpnja 2011.g. na kojoj se raspravljalo o Izmjenama i dopunama Prostornog plana uređenja Općine Nerežišća te na sjednici Općinskog vijeća od 10. kolovoza 2011.g. na kojoj se glasovalo o Izmjenama i dopunama Prostornog plana uređenja Općine Nerežišća, povodom okolnosti kada se osnovano može smatrati da je privatni interes njegove supruge, kao jednog od inicijatora izmjena navedenog Prostornog plana, utjecao na nepristranost dužnosnika u obnašanju dužnosti općinskog načelnika Općine Nerežišća. Nadalje, pokreće se postupak za odlučivanje je li dužnosnik Lovro Kuščević bio u situaciji sukoba interesa u smislu članka 2. stavka 2. podstavka 2. ZSSI-a, koji proizlazi iz obrazlaganja Prijedloga rješenja o ispravci greške u II. Izmjenama i dopunama Prostornog plana uređenja Općine Nerežišća na sjednici Općinskog vijeća od 10. prosinca 2015.g., povodom okolnosti kada se osnovano može smatrati da je njegov privatni interes, vezan za proširenje građevinskog područja, utjecao na nepristranost dužnosnika u obnašanju dužnosti općinskog načelnika Općine Nerežišća. Postupak protiv dužnosnika vezano za radnje koje je poduzimao povodom obnašanja dužnosti općinskog načelnika Općine Nerežišća u 2010.g. u postupku utvrđivanja liste prvenstva kupnje stanova iz Programa društveno poticanje stanogradnje, a u kojem je dužnosnikov šogor stekao pravo kupnje stana, neće se pokrenuti, jer su navedene okolnosti nastale prije stupanja ZSSI-a na snagu i nisu razmatrane u postupku koji bi započeo prema odredbama Zakona o sprječavanju sukoba interesa u obnašanju javnih dužnosti.

Pokreće se postupak protiv dužnosnika zbog mogućeg kršenja odredbi iz članka 8. i 9. ZSSI-a, koja proizlazi iz utvrđenih nesklada i nerazmjera između imovine prijavljene u izvješćima o imovinskom stanju dužnosnika podnesenima do 31. prosinca 2018.g. i stanja imovine kako proizlazi iz podataka pribavljenih od nadležnih tijela u pogledu propusta navođenja ukupne površine nekretnina upisanih kod Općinskog suda u Splitu, u pogledu pogrešnog navođenja vlasništva nekretnine upisane kod Općinskog suda u Splitu, u pogledu propusta navođenja nekretnina upisanih kod Općinskog suda u Splitu, te u pogledu propusta prijave postojanja obveze s osnove Ugovora o zajmu od 15. veljače 2012. g. te propusta prijave prihoda ostvarene prodajom nekretnine – poslovnog prostor u Supetru, na adresi Put Vele Luke 14a, ukupne površine 328,63 m², upisane u k.o. Supetar, zk. ul. 2089, kat. čestica 842/5 na temelju Ugovora o kupoprodaji nekretnina od 06. kolovoza 2013. g., istekom godine u kojoj je došlo do navedenih promjena u imovini dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-98/19 dužnosnica GABRIJELA ŽALAC, ministrica regionalnog razvoja i fondova Europske unije do 19. srpnja 2019.g.,** iznosi predmet i navodi da je predmet otvoren na temelju objava u medijima vezano za **luksuzni mercedes E klase koji je dulje vrijeme bio parkiran u dvorištu obiteljske kuće dužnosnice za koji je dužnosnica navela da ga koriste njezini roditelji. Vozilo je**  u vlasništvu trgovačkog društva Star rent-a-car d.o.o., koje se bavi iznajmljivanjem luksuznih vozila, a imatelj udjela u istom trgovačkom društvu je Josip Stojanović Jolly, kao i da dnevni najam vozila iznosi najmanje 1.250,00 kn. Nadalje je u medijima objavljeno da je dužnosnica potvrdila da je u prijateljskim odnosima s vlasnikom trgovačkog društva od kojeg su njezini roditelji navodno unajmili skupocjeni automobil, ali je otkriveno da je isti poslovni subjekt sudjelovao i na natječajima vezanima za Ministarstvo regionalnog razvoja i fondova Europske unije. Ističe se da je dužnosnica bila jedna od uzvanica na otvorenju hotela u Vodicama u vlasništvu **Josipa Stojanovića Jollyja** i da je u listopadu 2018.g. u Splitu potpisala ugovor za kupnju novih autobusa trgovačkog društva Promet d.o.o. Split sredstvima fondova Europske unije vrijednosti veće 44.000.000,00 kn te da je na temelju tog ugovora proveden natječaj za nabavu novih autobusa, u kojem je odabrano trgovačko društvo Jolly Autoline d.o.o. u vlasništvu Josipa Stojanovića Jollyja. U odnosu na nabavu autobusa objavljeno je da je trgovačko društvo Promet d.o.o. naručilo ukupno 34 autobusa, 20 marke Mercedes, 14 marke MAN, te da je ukupna vrijednost cijelog posla 73.900.000,00 kn, pri čemu je projekt sufinancirala Europska unija iz Kohezijskog fonda, a sredstva su osigurana Ugovorom o dodjeli bespovratnih sredstava koji je u 2018. godini potpisan između Prometa d.o.o., Ministarstva mora, prometa i infrastrukture te Središnje agencije za financiranje i ugovaranje programa i projekata Europske unije. Za taj je projekt osigurano 74.900.000,00 kn, odnosno 93.600.000,00 kn s PDV-om, od čega 85% „pokriva“ EU iz Kohezijskog fonda, a preostali iznos je iz proračuna Republike Hrvatske. Na internetu je objavljen tekst **u kojem se navodi da je dužnosnica Gabrijela Žalac s ravnateljem SAFU-a Tomislavom Petricem te direktorom** trgovačkog društva Promet d.o.o. Split **Tomislavom Vojnovićem potpisala ugovor za nabavu 18 novih autobusa za splitskog javnog prijevoznika. Navedeno je da se radi o projektu u okviru ITU mehanizma – Urbana aglomeracija ukupne vrijednosti 44.008.750,00 kn, od čega bespovratna sredstva Europske unije iznose 29.925.950,00 kn. Na internetu je objavljen natječaj nabave autobusa za Promet d.o.o. Split iz ITU – mehanizma, vrijednost natječaja 31.008.000,00 kn iz Kohezijskog fonda, nadležna institucija Ministarstvo regionalnog razvoja i fondova Europske unije, status zatvoren, prihvatljivi prijavitelj Promet d.o.o. Split, radi nabave 18 gradskih autobusa.**

U medijima je objavljeno i da je trgovačkom društvu Olympia Vodice d.d., u vlasništvu šibenskog poduzetnika **Josipa Stojanovića Jollyja**Hrvatska banka za obnovu i razvitak (u daljnjem tekstu: HBOR) odobrila tri kredita ukupne vrijednosti 165.680.000,00 kn te da su prva dva kredita odobrena u vrijeme mandata bivšeg ministra financija**Ivana Šukera**, koji je bio na otvorenju novog hotela Olympia Sky u Vodicama 2017., vrijednog 175.000.000,00 kn, što je prema navodima **Josipa Stojanovića Jollyja** iznosilo 75% ulaganje. Navodi se i da su otvaranju hotela nazočili brojni dužnosnici, među kojima i Gabrijela Žalac i da je treći kredit odobren uz suglasnost Nadzornog odbora dana 12. travnja 2016. u iznosu od 116.250.000,00 kn kuna uz kamatnu stopu od tri posto na rok od 17 godina, uključujući poček od četiri godine, i to u vrijeme kada je predsjednik Nadzornog odbora HBOR-a bio dužnosnik **Zdravko Marić,** ministar financija. Konačno se iznosi da je sve navedene kredite klijent prijevremeno otplatio i pritom platio puni iznos naknade za prijevremenu otplatu kredita te da je dužnosnica Gabrijela Žalac imenovana članicom Nadzornog odbora 10. studenog 2016. i nije bila u sastavu Nadzornog odbora u vrijeme odobrenja kredita.

**U Povjerenstvu je zaprimljena još jedna prijava protiv dužnosnice u kojoj se u bitnome navodi da trgovačko društvo Jolly Autoline d.o.o.** nema Ugovor za prodaju novih autobusa Mercedes-Benz,te samim time ne može biti ponuđač na natječaju, što se može provjeriti u Daimleru AG, koji je proizvođač vozila ili kod trgovačkog društva Star Import d.o.o. koja je glavni zastupnik Daimlera za Republiku Hrvatsku, kao i da isto **trgovačko društvo** ima Ugovor o servisiranju novih autobusa marke Mercedes-Benz, ali ne i ugovor o njihovoj prodaji, što mora biti poznato ministarstvu zaduženom za provedbu natječaja i trgovačkom društvu Promet d.o.o. Navodi se da je vozilo marke mercedes kojim se služi obitelj Žalac nagrada za sklapanje niza poslova od strane dužnosnice Gabrijele Žalac i da je Ugovor o najmu je naknadno sročen te da je potrebno zatražiti originalni račun za najam za svaki mjesec, izdan od strane tvrtke najmodavca i proveden kroz knjigovodstvo. Također se navodi kako mora postojati zapisnik o primopredaji sa kopijom vozačke dozvole, brojem kilometara na automobilu prilikom preuzimanja, garancijom plaćanja kao i zapisnik o oštećenjima na vozilu prilikom primopredaje, a dužnosnica odnosno njezina obitelj mora posjedovati uplate rata najma.

Izvjestitelj predlaže da se donese odluka o nepokretanju postupka obzirom da iz dokumentacije nije utvrđeno da bi dužnosnica po položaju bila članica Nadzornog odbora Hrvatske banke za obnovu i razvitak dana 12. travnja 2016.g., slijedom čega nije sudjelovala u donošenju Odluke o davanju suglasnosti na Odluku Uprave o odobrenju kredita trgovačkom društvu Olympia Vodice d.d., čiji je imatelj dionica Josip Stojanović, niti da bi sudjelovala u postupku nabave autobusa koji je na temelju odobrenih bespovratnih sredstava iz ugovora sklopljenog sa Ministarstvom mora, prometa i infrastrukture te Središnjom agencijom za financirane i ugovaranje projekata Europske unije, provodilo trgovačko društvo Promet d.o.o., u suvlasništvu Grada Splita, a koji su u tom postupku nabavljeni od strane trgovačkog društva Jolly Auto Line d.o.o., također u vlasništvu navedene fizičke osobe, slijedom čega ne postoje okolnosti koji bi upućivale da bi korištenje automobila marke mercedes od strane dužnosnice ili članova njezine obitelji, u vlasništvu trgovačkog društava Star rent a car d.o.o., čiji je vlasnik Josip Stojanović, na temelju ugovora o najmu predstavljalo nedopušteni dar u vidu protuusluge, iz čega ne proizlazi da bi u postupanju dužnosnice došlo do povrede članka 11. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-347/18, dužnosnik FRANJO LUCIĆ, zastupnik u Hrvatskom saboru,** iznosi predmet i navodi da je protiv dužnosnika podnesena prijava u kojoj se navodi kako dužnosnik u svoju imovinsku karticu nije unio podatak da njegova supruga ima dug prema Poreznoj upravi Ministarstva financija. Nadalje, navodi se kako je upravo prema objavljenom popisu poreznih dužnika vidljivo da supruga Franje Lucića Poreznoj upravi s 31. listopada 2018.g. duguje 296.318,34 kuna, a da u niti u jednoj imovinskoj kartici, objavljenoj na stranici Povjerenstva za odlučivanje o sukobu interesa, ne postoji podatak o poreznom dugu njegove supruge.

Povjerenstvo je radi provjere osnovanosti i vjerodostojnosti navoda iz zaprimljene prijave te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo sve relevantne podatke i dokumentaciju.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a vezano uz nesklad podataka koji se odnose porezni dug bračnog druga.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-176/19, dužnosnik MILAN BANDIĆ, gradonačelnik Grada Zagreba,** iznosi predmet i navodi da je protiv dužnosnika podnesena prijava u kojoj se ističe kako intendantica Hrvatskog narodnog kazališta, besplatno stanuje u staračkom domu po nalogu dužnosnika Milana Bandića te da se ista nalazi u sobi u kojoj inače žive tri stanara i u koju je unesen i njezin namještaj.

Povjerenstvo je radi provjere osnovanosti i vjerodostojnosti navoda iz zaprimljene prijave te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo sve relevantne podatke i dokumentaciju.

Izvjestiteljica predlaže da se donese odluka o nepokretanju postupka s obzirom da iz Povjerenstvu dostupnih i prikupljenih podataka ne proizlazi da je svojim postupanjem u obnašanju dužnosti gradonačelnika Grada Zagreba, dužnosnik počinio moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

**Utvrđuje se da je dužnosnik Alojz Tomašević pristupio sjednici Povjerenstva.**

Članica Povjerenstva Tatijana Vučetić kao izvjestiteljica u predmetu **P-179/18, dužnosnik ALOJZ TOMAŠEVIĆ, župan Požeško-slavonske županije,** iznosi predmet i navodi da jePovjerenstvo pokrenulo postupak protiv dužnosnika radi utvrđivanja je li povodom obavljanja funkcije predstavnika Požeško-slavonske županije, kao jedinog osnivača trgovačkog društva Regionalna razvojna agencija Požeško-slavonske županije - PANORA d.o.o., u Skupštini tog Društva, bio u potencijalnom sukobu interesa, koji bi proizlazio iz donošenja odluka iz nadležnosti Skupštine koje se odnose na radni i materijalni status direktorice tog trgovačkog društva, u razdoblju od 26. travnja 2018.g., od kada je u navedenom trgovačkom društvu zaposlena snaha dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Dužnosnik se na navedenu Odluku o pokretanju postupka očitovao pisanim očitovanjem.

Izvjestiteljica navodi da dužnosnikova snaha više ne radi u navedenom trgovačkom društvu.

Predsjednica Povjerenstva daje riječ dužnosniku koji tom prilikom navodi kako je postojeća direktorica imenovana strane njegova prethodnika. Direktorica odlučuje sukladno zakonu i ničime nije utjecao na zapošljavanje snahe u predmetno trgovačko društvo. Dužnosnik navodi kako je kao Skupština prihvaćao izvješće o radu uprave sukladno zakonu. Ističe kako je ponosan na izvrstan rad svih djelatnika trgovačkog društva Panora d.o.o.

Otvara se rasprava.

Član Povjerenstva Davorin Ivanjek predlaže da se u predmetu pribavi dodatna dokumentacija odnosno izvješće za 2018.g.

Predsjednica Povjerenstva utvrđuje da se navedena točka povlači sa dnevnog reda te da će se u predmetu zatražiti dodatna dokumentacija.

Nitko od ostalih članova Povjerenstva nema daljnjih pitanja niti prijedloga.

Utvrđuje se da raspravljanje o 6. točci dnevnog reda nije dovršeno.

**Utvrđuje se da je dužnosnik Alojz Tomašević napustio sjednici Povjerenstva.**

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-23/18, dužnosnik IVAN ČEHOK, gradonačelnik Grada Varaždina,** iznosi predmet i navodi da je protiv dužnosnika podnesena prijava u kojoj prijavitelj u bitnom ističe kako je razočaran uhljebljivanjem u Gradu Varaždinu, a da je kap koja je prelila čašu zapošljavanje nezaposlenog kuhara iz emisije 3,2,1 kuhaj, za direktora Vartopa d.o.o., firme s milijunskim prihodima. Podnositelj prijave napominje kako je isti zaposlen u gradskoj tvrtki na mjestu direktora bez ikakvog objavljenog natječaja, a da je u kampanji dužnosnika na skupovima besplatno kuhao uz obećanje da će ga dužnosnik zaposliti kada dođe na vlast. Nadalje, podnositelj navodi i da je navedenoj osovi u kampanji pomagala kćer, koja je također bez natječaja dobila posao u gradskoj firmi AQUACITY d.o.o. Nadalje se navodi kako je osim nje u firmi AQUACITY d.o.o. zaposlena i osoba koja je za davanje podrške dužnosniku nagrađena novim radnim mjestom i to kao voditelj restorana.

Povjerenstvo je radi provjere osnovanosti i vjerodostojnosti navoda iz zaprimljene prijave te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo sve relevantne podatke i dokumentaciju.

Izvjestiteljica predlaže da se donese odluka o nepokretanju postupka s obzirom da u postupanju dužnosnika nije došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7 točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić kao izvjestiteljica u predmetu **P-364/17 dužnosnik ROBERT JANKOVICS, zastupnik u Hrvatskom saboru** iznosi predmet i navodi da je Povjerenstvo pokrenulo postupak protiv dužnosnika, zbog moguće povrede članka 5. stavka 1. ZSSI-a koja proizlazi iz propusta pravovremenog i pravilnog poduzimanja radnji kojima bi zaštitio vlastitu vjerodostojnost i dostojanstvo povjerene dužnosti, kao i povjerenje građana, na način da se na XIII. sjednici Hrvatsko-mađarskog mješovitog odbora za manjine, održanoj 23. veljače 2017. g. nije izuzeo pri donošenju obvezujućih preporuka hrvatskoj strani, u dijelu koji se odnosi na područje kulture i informiranja, pod točkom 16., da se osigura stalna stavka u državnom proračunu za redovitu financijsku potporu za rad uredništva i izdavanje tjednika na mađarskom jeziku „Uj Magyar Kepes Ujsag“, koji izdaje Demokratska zajednica Mađara Hrvatske te na način da se nije izuzeo pri glasovanju na 73. sjednici Savjeta za nacionalne manjine, održane 20. travnja 2017. g., pri donošenju Odluke o rasporedu sredstava osiguranih u Državnom proračunu Republike Hrvatske za 2017. g. („Narodne novine“ broj 119/16) u Razdjelu 020 Vlada Republike Hrvatske, Glava 21 Stručna služba savjeta za nacionalne manjine, Aktivnost A732003 Potpore za programe ostvarivanja kulturne autonomije nacionalnih manjina, u dijelu pod Glavom VI. Mađari, pod brojem 1. Demokratska zajednica Mađara Hrvatske, pod točkom 4. Program koji proizlazi iz bilateralnog sporazuma s Republikom Hrvatskom, s obzirom da je udruga Demokratska zajednica Mađara Hrvatske u smislu članka 4. stavka 5. ZSSI-a interesno povezana osoba s dužnosnikom Robertom Jankovicsem, u kojoj je imenovani dužnosnik u razdoblju relevantnom za ovu odluku u istoj obavljao funkciju izvršnog predsjednika. Na Odluku o pokretanju postupka dužnosnik je dostavio pisano očitovanje.

Izvjestiteljica u bitnom iznosi očitovanje dužnosnika.

Povjerenstvo je pribavilo sve relevantne podatke i dokumentaciju.

Izvjestiteljica predlaže da se donese odluka kojom se utvrđuje da dužnosnik nije povrijedio odredbe ZSSI-a.

Otvara se rasprava.

Članica Povjerenstva Tatijana Vučetić iznosi protuprijedlog da se donese odluka kojom se utvrđuje da je dužnosnik povrijedio odredbu čl. 5. ZSSI-a.

Članica Povjerenstva Aleksandra Jozić-Ileković iznosi protuprijedlog vezan za pravni temelj te smatra da se radi o povrijedi čl. 2. st. 2. alineja 2. ZSSI-a.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P P-173/19 dužnosnik FRANKO VIDOVIĆ, zastupnik u Hrvatskom saboru,** iznosi predmet i navodi da je Povjerenstvo sukladno članku 24. ZSSI-a izvršilo redovitu podataka iz izvješća o imovinskom stanju dužnosnika koju je dužnosnik podnio povodom promjene te utvrdilo da je navedeni dužnosnik u dijelu podataka o pokretninama koje se upisuju u javni registar naveo osobni automobil marke Mercedes C 220, godina proizvodnje 2008., u osobnom vlasništvu koji je kupljen sredstvima stečenim prodajom imovine te zaduženjem kod banke (kredit). Neposrednim uvidom u evidenciju vozila Ministarstva unutarnjih poslova Povjerenstvo je utvrdilo da je dužnosnik osobno vlasnik automobila marke Mercedes, tip klasa C, model 220 cdo, avantgarde, god. proizvodnje 2008., datum stjecanja 17. studenoga 2015.g. te automobila marke Suzuki, tip Swift, model 1.3 glx ac, god. proizvodnje 2009., datum stjecanja 1. veljače 2011.g.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a i to u odnosu na propust navođenja vlasništva osobnog vozila marke Suzuki tipa Swift, god. proizvodnje 2009., te da mu se za utvrđenu povredu izrekne sankcija od 2.000,00 kn, koja će se izvršiti u 4 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-355/18, dužnosnik MARIJAN ŠKVARIĆ, gradonačelnik Grada Lepoglave,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 7. točke c) ZSSI-a koja proizlazi iz sklapanja ugovora o autorskom djelu između Grada Lepoglave, zastupanog po navedenom dužnosniku i dužnosnikove supruge kao izvršitelja usluge poslova člana Povjerenstva zaduženog za kvalitetu i nadzor lepoglavske čipke. Na Odluku o pokretanju dužnosnik je dostavio pisano očitovanje u Zakonom propisanom roku.

Izvjestiteljica u bitnom iznosi očitovanje dužnosnika.

Povjerenstvo je prikupilo sve relevantne podatke i dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. točke c) ZSSI-a, sklapanjem ugovora o autorskom djelu između Grada Lepoglave, zastupanog po navedenom dužnosniku i dužnosnikove supruge kao izvršitelja usluge poslova člana Povjerenstva zaduženog za kvalitetu i nadzor lepoglavske čipke, kao i aktivnim sudjelovanjem i potpisivanjem Pravilnika o radu Povjerenstva zaduženog za kvalitetu i nadzor lepoglavske čipke te Zapisnika sa sastanka članica čipkarskih udruga i zadruge s područja Grada Lepoglave i predstavnika Grada Lepoglave održanog 5. studenog 2011. te da mu se za utvrđenu povredu izrekne sankcija u iznosu od 5.000,00 kuna koja će se izvršiti u 5 jednakih uzastopnih mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-414/17, dužnosnik MATKO ŠUTALO, gradonačelnik Grada Valpova i dužnosnica ANA BRAJNOVIĆ, zamjenica gradonačelnika Grada Valpova,** iznosi predmet i navodi da je protiv dužnosnika pokrenut postupak zbog moguće povrede članka 5. stavka 1. ZSSI-a, koja proizlazi iz potpisivanja u ime Grada Valpova Ugovora o dodjeli financijskih sredstava dana, sklopljenog između Grada Valpova, kao davatelja financijskih sredstava, i saveza udruga ZAJEDNICA ŠPORTSKIH UDRUGA GRADA VALPOVA, kao korisnika financijskih sredstava, a u kojoj zajednici udruga je dužnosnik u vrijeme sklapanja predmetnog Ugovora bio član Izvršnog odbora. Postupak je pokrenut i zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješću o imovinskom stanju dužnosnika, povodom stupanja na dužnost i stanja imovine kako proizlazi iz podataka prikupljenih od nadležnih tijela, i to u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

Povjerenstvo je u istom predmetu na 67. sjednici, pokrenulo postupak protiv dužnosnice Ane Brajnović, zamjenice gradonačelnika Grada Valpova, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom povodom stupanja na dužnost i povodom promjene, te stanja imovine kako proizlazi iz podataka prikupljenih od nadležnih tijela, u odnosu na podatke o načinu obnašanja dužnosti i primanjima na mjesečnoj razini od dužnosti za koju se podnosi izvješće o imovinskom stanju. Na Odluku o pokretanju postupka dužnosnik Matko Šutalo očitovao se pisanim putem.

Izvjestiteljica u bitnom iznosi očitovanje dužnosnika

Povjerenstvo je prikupilo sve relevantne podatke i dokumentaciju.

Izvjestiteljica predlaže donošenje odluke kojom se utvrđuje da je dužnosnik Matko Šutalo počinio povredu čl. 5. i čl. 27. ZSSI-a, u vezi s člancima 8. i 9. ZSSI-a te da mu se izrekne sankcija u iznosu od 2.000,00 kn, koja će se izvršiti u 2 jednaka uzastopna mjesečna obroka te odluka kojom se utvrđuje da je dužnosnica Ana Brajnović, počinila povredu članka 27. ZSSI-a, u vezi s člancima 8. i 9. ZSSI-a te da joj se za utvrđenu povredu izrekne sankcija u iznosu 2.000,00 kn, koja će se izvršit u 2 jednaka uzastopna mjesečna obroka.

Otvara se rasprava.

Članica Povjerenstva Tončica Božić iznosi protuprijedlog da je dužnosnik Matko Šutalo počinio povredu čl. 2. st. 2. ZSSI-a.

Članica Povjerenstva Aleksandra Jozić-Ileković iznosi protuprijedlog da je dužnosnik Matko Šutalo počinio povredu čl. 6. st. 4. u svezi sa čl. 2. ZSSI-a.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-56/18, dužnosnik MILORAD DELIĆ, općinski načelnik Općine Vrhovine,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 7. podstavka c) i članka 5. stavka 1. ZSSI-a, koja proizlazi iz postupanja dužnosnika prilikom dodjeljivanja financijskih sredstava Općine Vrhovine Udruzi „Jelenko“, koja se zbog okolnosti zaposlenja njegove supruge u navedenoj udruzi može smatrati s dužnosnikom interesno povezanom. Na Odluku o pokretanju postupka dužnosnik se očitovao.

Izvjestiteljica u bitnom iznosi očitovanje dužnosnika.

Povjerenstvo je prikupilo sve relevantne podatke i dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. podstavka c) ZSSI-a dodjeljivanjem financijskih sredstava Općine Vrhovine Udruzi „Jelenko“, koja se zbog okolnosti zaposlenja njegove supruge u navedenoj udruzi može smatrati s dužnosnikom interesno povezanom te povredu članka 5. stavka 1. ZSSI-a, te da mu se za utvrđenu povredu izrekne sankcija u iznosu od 5.000,00 kn, koja će se izvršiti u 5 jednakih uzastopnih mjesečnih obroka.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da je dužnosnik počinio povredu čl. 7. podstavka c i čl. 6. st. 4. u svezi sa čl. 2. st. 2. ZSSI-a.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **P-45/19, dužnosnik TOMISLAV PRTENJAČA, općinski načelnik Općine Polača,** iznosi predmet i navodi da je Povjerenstvo izvršilo redovitu provjeru izvješća o imovinskom stanju dužnosnika i utvrdilo nesklad u odnosu na dugovanju prema trgovačkom društvu Croatia osiguranje d.o.o., podmirenju navedenog dugovanja te potraživanju prema fizičkoj osobi na temelju ugovora o zajmu.

Povjerenstvo je prikupilo sve relevantne podatke i dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a te da mu se za utvrđenu povredu izrekne sankcija u iznosu od 3.000,00 kn, koja će se izvršit će se u 3 jednaka uzastopna mjesečna obroka.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da se dužnosniku za utvrđenu povredu izrekne sankcija u iznosu od 2 000 kn plativa u 4 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-130/17, dužnosnik MARIJAN HORVAT, općinski načelnik Općine Martijanec do 24. svibnja 2017.g.,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 5. stavka 1. ZSSI-a, koja proizlazi iz propusta dužnosnika da zaštiti vlastitu vjerodostojnost i nepristranost prilikom dodjeljivanja financijskih sredstava Općine Martijanec udruzi KUD Martijanec, koja se zbog okolnosti članstva dužnosnika, njegove supruge, sina te snahe u tijelima udruge može smatrati s dužnosnikom interesno povezanom.

Na Odluku o pokretanju postupka dužnosnik se očitovao.

Izvjestiteljica iznosi očitovanje dužnosnika. Povjerenstvo je prikupilo relevantne podatke i dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 5. stavka 1. ZSSI-a sudjelovanjem u postupku dodjeljivanja financijskih sredstava Općine Martijanec udruzi KUD Martijanec, koja se zbog okolnosti članstva dužnosnika, njegove supruge, sina te snahe u tijelima navedene udruge može smatrati s dužnosnikom interesno povezanom.

Otvara se rasprava.

Članica Povjerenstva Aleksandra Jozić Ileković iznosi protuprijedlog da je dužnosnik povrijedio odredbu čl. 6. st. 4. ZSSI-a.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **P-2/19, dužnosnica MATILDA COPIĆ, ravnateljica Agencije za plaćanja u poljoprivredi, ribarstvu i ruralnom razvoju** predlaže da se navedena točka skine sa dnevnog reda jer je u predmetu potrebno pribaviti dodatnu dokumentaciju kako bi isti bio spreman za raspravljanje.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15 točci dnevnog reda dovršeno.

**Prelazi se na raspravljanje o 16. točci dnevnog reda.**

Predsjednica Povjerenstva kao izvjestiteljica u predmetu **P-436/18, dužnosnik DALIBOR DOMITROVIĆ, gradonačelnik Grada Ogulina,** iznosi predmet i navodi da je protiv dužnosnika podneseno više prijava u kojima se u bitnom navodi da je dužnosnik kao jedini član Skupštine trgovačkog društva Radio Ogulin d.o.o. utjecao na angažiranje trgovačkog društva GDM-TIM d.o.o. u vlasništvu dužnosnikove majke za obavljanje knjigovodstvenih poslova za društvo Radio Ogulin d.o.o. koji je u većinskom vlasništvu Grada Ogulina. U jednoj od prijava se nadalje navodi da je dužnosnik osnivač i suvlasnik trgovačkog društva Grumf d.o.o. te da je upravljačka prava na temelju udjela u vlasništvu navedenog trgovačkog društva prenio na bratovu suprugu. Nadalje se navodi da je trgovačko društvo Grumf d.o.o. u kojem dužnosnik ima udjele u vlasništvu poslovalo s trgovačkim društvom Reneth Ogulin d.o.o. neposredno prije stupanja dužnosnika na dužnost gradonačelnika Grada Ogulina te da su tijekom navedene poslove suradnje izdavani fiktivni računi, a trgovačko društvo Reneth Ogulin d.o.o. je kasnije financiralo izbornu kampanju Dalibora Domitrovića. Prijavitelj također ističe da je dužnosnik pogodovao trgovačkom društvu Otočki vrtovi d.o.o. koje je društvo kćer društva Reneth Ogulin d.o.o., i to na način da im je omogućio osnivanje prava građenja na zemljištu u poduzetničkoj zoni Ogulin, bez javnog natječaja. Nakon što trgovačko društvo Otočki vrtovi d.o.o. nije izvršilo ugovorne obveze, raskinut je ugovor o osnivanju prava građenja te je isto zemljište prodano društvu Bjelin d.o.o. uz uvjet isplate 2 milijuna kuna za građevinske radove koje je naručilo društvo Reneth Ogulin d.o.o. i za iste angažiralo tvrtku GTM-Gavan d.o.o. Prijavitelj nadalje ističe da je s trgovačko društvo Otočki vrtovi d.o.o., nakon što je izgubilo pravo građenja na jednom zemljištu zbog neispunjenja obveza, dobilo pravo građenja na drugom zemljištu. U prijavi se također navodi da je Grad Ogulin stupao u višemilijunske poslovne odnose s trgovačkim društvom GTM-Gavan d.o.o. koje je povezano s dužnosnikom s obzirom da je sin vlasnika navedenog trgovačkog društva prijatelj dužnosnika, dok snaha vlasnika obavlja pravne poslove za Grad Ogulin.

Povjerenstvo je prikupilo relevantne podatke i dokumentaciju.

Izvjestiteljica predlaže da se donese odluka o nepokretanju postupka, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Predsjednica Povjerenstva kao izvjestiteljica u predmetu **P-29/17, dužnosnik NIKOLA MILETIĆ, općinski načelnik Općine Ražanac,** iznosi predmet i navodi da je protiv dužnosnika podneseno više prijava u kojima se u bitnome navodi da je dužnosnik pogodovao supruzi svog nećaka imenovavši ju za v.d. ravnateljice Knjižnice Jurja Barakovića Ražanac, iako nije ispunjavala uvjete za obavljanje navedene funkcije. U prijavama se nadalje navodi da je općinski načelnik u razdoblju od lipnja do rujna 2015.g. podmirio dug prema OTP banci na ime stambenog kredita u iznosu od 850.000,00 kn te se postavlja pitanje odakle mu financijska sredstva za isto. Nadalje, u jednoj od prijava se navodi da dužnosnik nije u izvješću o imovinskom stanju prijavio zaštićeni račun te da mu je u suradnji s pročelnicom isplaćivan cijeli iznos plaće, a ne samo onaj dio koji je trebao biti isplaćen na zaštićeni račun. Također, dio navoda iz prijava odnosi se na pogodovanje pravnim ili fizičkim osobama s kojima je, prema navodima prijavitelja, dužnosnik politički povezan. Tako se ukazuje na dodjeljivanje poslova održavanja javne rasvjete trgovačkom društvu Amper d.o.o. u vlasništvu osobe koja je bila na istoj izbornoj listi kao i dužnosnik na izvanrednim izborima za Općinsko vijeće Općine Ražanac u 2016.g., zatim na kopanje kanala za vodovod i ugradnju cijevi članu općinskog vijeća Općine Ražanac s dužnosnikove liste, i njegovu sinu, zatim na isplatu naknade putem ugovora o djelu pojedinim članovima Vijeća mjesnog odbora Ražanac koji su članovi iste stranke kao i općinski načelnik. Nadalje se ukazuje na stupanje u poslovne odnose i dodjeljivanje poslova trgovačkom društvu Dundo d.o.o. čiji vlasnik pripada istoj stranci kao i dužnosnik, kao i na isplatu iznosa od 5.000,00 kn uz dodjelu grba Općine Ražanac predsjedniku Mjesnog odbora Ražanac koji je ujedno član stranke koja je podupirala dužnosnika. Prijave nadalje sadrže još čitav niz navoda vezano uz postupanje dužnosnika vezano uz obnašanje dužnosti općinskog načelnika.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tončica Božić kao izvjestiteljica u predmetu **M-159/19 na zahtjev dužnosnika IVE DUJMIĆA, gradonačelnika Grada Opatije,** iznosi predmet i navodi da je Povjerenstvo je na 71. sjednici dalo Mišljenje prema kojem Grad Opatija može stupiti u poslovni odnos s trgovačkim društvom Marea d.o.o., u kojem je jedini imatelj udjela dužnosnikova supruga, ukoliko dužnosnik postupi u skladu s uputama Povjerenstva iz tog mišljenja. Dužnosnik je Povjerenstvu dostavio dokumentaciju o postupanju sukladno uputama iz mišljenja.

Izvjestiteljica predlaže da se donese odluka kojom se utvrđuje da je dužnosnik postupio sukladno uputama sadržanim u mišljenju Povjerenstva broj: 711-1-2079-M-159/19-02-12 od 3. prosinca 2019.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stoga Grad Opatija može stupiti u poslovni odnos s trgovačkim društvom Marea d.o.o., u vlasništvu dužnosnikove supruge.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-166/19 na zahtjev dužnosnika NEŠA SINOŽIĆA, zamjenika općinskog načelnika Općine Brtonigla** iznosi predmet i navodi da je dužnosnik podnio zahtjev u kojem navodi kako je podnio zahtjev za kupnju nekretnine na Natječaj za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla – Verteneglio po povoljnijim uvjetima, zapisnikom komisije koja je otvarala zahtjeve predloženo je općinskom načelniku donošenje odluke o sklapanju ugovora o kupnji nekretnine, obzirom da je bio podnositelj zahtjeva s najviše bodova. Dužnosnik napominje kako nekretninu ne dobiva najpovoljniji ponuditelj već podnositelj zahtjeva sa najviše bodova sukladno uvjetima iz Odluke o raspisivanju natječaja za kupnju stanova, obiteljskih kuća i zemljišta u sklopu realizacije Programa zadovoljavanja stambenih potreba građana Općine Brtonigla – Verteneglio. Dužnosnik napominje kako da nije bio član komisije koja je otvarala predmetne zahtjeve i da nije imao nikakvog utjecaja na iste. Slijedom navedenog traži mišljenje Povjerenstva.

Izvjestiteljica predlaže da se donese mišljenje da dužnosnik može kao prijavitelj sudjelovati na Natječaju za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla - Verteneglio po povoljnijim uvjetima, uz ograničenja koja će se navesti u mišljenju te sklopiti Ugovor o kupoprodaji, ukoliko sukladno uvjetima Natječaja ostvari pravo na kupnju. Dužnosnik ne smije u ime Općine Brtonigla poduzimati radnje u svezi s predmetnim Javnim natječajem. Upućuje se dužnosnik da na internetskim stranicama Općine Brtonigla javno objavi okolnost da kao prijavitelj sudjeluje u Javnom natječaju koji provodi Općine Brtonigla, zajedno s predmetnim Mišljenjem Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**